- Iꞌdangárá
- <
- 15
- >

15
Mãlãyíkã ẹ́zị̂rị̃ ị̃wọ̃nyọ̃kí ãngũ
1 Tã ꞌdĩri ã vụ́drị̃ gé, má kã ãngũ ndreé ꞌbụ̃ gé ꞌdãá, á ndre ngá ãyãzú ãyãyã ni. Á ndre mãlãyíkã ẹ́zị̂rị̃ kộpi ri wọ̃nyọ́kị́ ụ̃dụ̃ ẹ́zị̂rị̃ ũnjí ũnjí ni pi íjị́ ímụ́zú. Wọ̃nyọ́kị́ ꞌdĩꞌbée nga dõ ꞌi dẹẹ́ gí, Múngú ẽ ẹ́sị́ gõ veé dị̃ị́ ku.
2 Á ndre ngá ãzi ọ́gụ́ sụ̃ múndũrã tị́nị, ĩri dị̃ ãcí rú, ꞌbá ụrụkọ tukí pá kuú gãrã ni gé. ꞌBá pá tuꞌbá ꞌdĩꞌbée, kộpi ꞌbá ị̃bị̃gọ́ drị̃drị̃ rĩ gãꞌbá ị̃njị̃gá sĩ, ĩrivé ị́ndrị́lị́kị́ ĩ ní údé rĩ gãꞌbá ị̃njị̃gá sĩ, ãzini kãlãfe ĩ ní sĩí bị́lẹ́mị rú rĩ ãꞌyĩꞌbá kuyé rĩ pi. Kộpi rụkí kụ̃ꞌdị́ Múngú ní sẽé rĩ kú ĩ drị́gé sĩ. 3 Kộpi rikí Mósẽ*15:3 Úngó Mósẽ vé rĩ: Múngú kã yị̃ị́ tafu ika rĩ sẽé ãngáráwá Ẽjẽpétõ vé rĩ pi ĩmũlũú, Mósẽ ngo úngó Múngú ri íngúzú, ãꞌdiãtãsĩyã Múngú ní ĩ paá ãngáráwá rĩ pi drị́gé sĩ rĩ sĩ. ꞌÍ lã Wụ̃ngárá 14-15. adriípi ãtíꞌbá Múngú vé rĩ vé úngó ngoó, ãzini Kãbĩlõ Mvá rĩ vé úngó ngoó.
“Úpí Múngú Ũkpõ ꞌDị́pa,
ꞌí ꞌo tã ambugu ambugu ni pi, ãzini tã ãyãzú ãyãyã ni pi.15:3 Sãwụ́mã 111:2
ꞌBãgú adriípi ãngũ rĩ pi drị̃gé rĩ,
tã mí ní ꞌoó rĩ, ĩri pịrị, ãzini ĩri tã áda!15:3 Sãwụ́mã 145:17
4 Úpí, ꞌbâ ri mi ị̃njị̃, ãzini ꞌbâ ri mî rụ́ íngú.15:4 Yẽrẽmíyã 10:7
Mi uletere ọ́ꞌdụ́kụ́lẹgúsĩ.
ꞌBá ãngũ rĩ pi agá rĩ pi céré ímụ́ mi ị̃njị̃,15:4 Sãwụ́mã 86:9-10
ãꞌdiãtãsĩyã tã pịrị mívé rĩ iꞌda ꞌi kú ãmvé.”15:4 Dẽtõrõnómẽ 32:4
5 Tã ꞌdĩri ã vụ́drị̃ gé, á ndre gãkũ ĩ ní tãị́mbị́ Múngú vé rĩ ꞌbãzú ꞌa ni gé rĩ ꞌbụ̃ gé ꞌdãá, gãkũ ꞌdĩri Jó Múngú vé rĩ, tị ni zị̃ ꞌi kú mgbọ. 6 Mãlãyíkã ẹ́zị̂rị̃ ĩfũkí Jó Múngú vé ꞌdĩri agásĩ wọ̃nyọ́kị́ be ẹ́zị̂rị̃. Kộpi úsúkí ĩ bõngó imve uletere ni pi sĩ, kộpi ũꞌyĩkí gõ dábũ rú ni pi ĩ cị̃cị̃ gé. 7 Ngá sụ ídri rú ꞌdĩꞌbée ãsámvú gé, ãlu ni íꞌdụ́ ĩgãŋá ẹ́zị̂rị̃ dábũ rú ni pi awaá mãlãyíkã ẹ́zị̂rị̃ ꞌdĩꞌbée drị́gé sĩ, Múngú adriípi ꞌdániꞌdáni rĩ dã ívé jĩkó ĩgãŋá ẹ́zị̂rị̃ ꞌdĩꞌbée agásĩ. 8 Jó Múngú vé rĩ ã ꞌa ọ̃zụ̃ céré kú ãcígã rú, Múngú vé dị̃ngárá, ãzini ũkpõ ĩrivé rĩ ní ꞌi iꞌdazú, ꞌbá ãzi ícó fií ãní Jó Múngú vé rĩ agá ꞌdãá ku, cĩmgbá mãlãyíkã ẹ́zị̂rị̃ ꞌdĩꞌbée ũdãkí dõ Múngú vé jĩkó ĩgãŋá ẹ́zị̂rị̃ ꞌdĩꞌbée agásĩ rĩ dẹẹ́ gí ká.

- Iꞌdangárá
- <
- 15
- >

*15:3 15:3 Úngó Mósẽ vé rĩ: Múngú kã yị̃ị́ tafu ika rĩ sẽé ãngáráwá Ẽjẽpétõ vé rĩ pi ĩmũlũú, Mósẽ ngo úngó Múngú ri íngúzú, ãꞌdiãtãsĩyã Múngú ní ĩ paá ãngáráwá rĩ pi drị́gé sĩ rĩ sĩ. ꞌÍ lã Wụ̃ngárá 14-15.

15:3 15:3 Sãwụ́mã 111:2

15:3 15:3 Sãwụ́mã 145:17

15:4 15:4 Yẽrẽmíyã 10:7

15:4 15:4 Sãwụ́mã 86:9-10

15:4 15:4 Dẽtõrõnómẽ 32:4

© 2017 WBT